長沙六快詩
作者：王揆
朝代：唐

paragraphs: 湖外風物奇，長沙信難續。
衡峰排古青，湘水湛寒綠。
舟檝通大江，車輪會平陸。
昔賢官是邦，仁澤流豐沃。
今賢官是邦，刳啗人脂肉。
懷昔甘棠花，傷今猛虎毒。
然此一郡內，所樂人纔六。
漕與二憲僚，守連兩通屬。
高堂日暮會，深夜繼以燭。
幃幕皆綺紈，器皿盡金玉。
歌喉若珠纍，舞腰如素束。
千態與萬狀，六人歡不足。
因成快活詩，薦之堯舜目。